  Виталий Пронин Тросэз тодмо удмурт адямиос понна таиз гужем весяклы сюлэмъёсазы кылёз - соос асьсэлы пар шедьтӥзы. А. Эркишевлэн но Н. Алексеевалэн семьязы.Куазь ӧз люкетыСюан гур жингыртӥз Пичи Пурга ёросын. Отын вордскем усточи Анатолий Эркишев кузпалъяськиз. Сцена вылын кырӟакуз-тапыртыкуз, йырын юанъёс бергало вал: кыӵе нылаш меда та кизилилэсь сюлэмзэ ас палаз карыны быгатоз? Шедиз сыӵе апок - Удмурт театрысь егит артистка Наталья Алексеева. Егит кузпалъёслэн творчество удысын ужамзы шӧдӥськытэк ӧз кыльы сюаназы но - со аспӧртэмлыко ортчиз.- Ми сюанмес ортчытӥмы Удмуртиын, - вера Анатолий Эркишев. - Собере «чечым толэзь» карыны кошкимы Испание. Удмуртиын куазь урод улӥз бере, чебер сюан туспуктэмъёс лэсьтыны ӧм быгатэ. Натӥе ӵектӥз Испаниын фотосессия радъяны. Шедьтӥмы отысь ӟуч кылын вераськись туспуктылӥсез но, руль бергатӥсез но, йырси тупатӥсез но, ымныр буясез но. Сьӧрамы юромо кутӥмы вал сюан дӥсьёсмес. Фотосессимы ортчиз Таррагона, Салоу, Барселона городъёсын.Яратӥсь сюлэмъёс тодматскизы Удмурт театрын. Та вакытэ кыкназы но отын ужало. Яркыт малпанъёссэс улонэ пыӵатыны выро ӵошенназы. К. Алексеевлэн но Э. Панченколэн семьязы.Буёлэн пыласьконНаталья Алексеева Эркишева луиз ке, мукетыз удмурт кизили - Эльвира Панченко - алигес гинэ Алексеева кариськиз. Егит кырӟась синмаськем Ижысь техникая кун университетэз йылпумъям Костя Алексеевлы. Егитъёс ог-огенызы тодмоесь вылӥллям ини 2011-тӥ арысен ик. Тодматскиллям психология тренингын. Кизилиос йӧспӧртэм адямиос бере, таослэн но куранзы-сюанзы огдышем сямъя ортчымтэ.- Сюан сярысь нырысь ик кылпум поттӥз Костя, - вера Эльвира. - Бызьыны ӵектӥз Ижысь «Динамо» стадионын. Июнь толэзе Егитъёслэн нуналазы отын ортчиз буёлъёсын пазяськыса шудон. Ӵапак соку ик Костя ӝот-ӝот шуиз: асьмеос ӵошен! Озьы ваньмыз сярысь ӵошен малпаськимы. Гожтӥськоно кариськимы. Мон чакламъя, котькуд сюан аспӧртэмлыко луэ. Милямез висъяськиз горд, лыз буёлъёсын (Костялэн костюмез пеймыт-лыз вал ке, Эльвиралэсь йырси пунэтсэ чебертӥзы ӵыж-горд сяськаос - авт.). Сюанамы кырӟазы-эктӥзы эшъёсмы гинэ. Куноосмес шулдыртӥз «Арена» шоу - пиос киосазы шашкаосты тыш-таш бергатыны быгатэменызы паймытӥзы.Буёлъёсын пазяськон шаермылы паласькиз Индиысь. Отын улӥсьёс малпало: макем зол пӧртэм буёлъёсын наштаськод, сокем трос шумпотон пӧлын пыласькод. Озьыен, али гинэ кылдэм семья котыртӥ шуд гинэ ветлоз.Шӧдӥсь сюлэм С. Павловлэн но С. Ручкиналэн семьязы.Бызиз «Сайлент Ву Гур» группаысь кырӟась Светӥ Ручкина но! Жингрес куараё нылаш сюлэмзэ усьтӥз удмурт пияшлы - Семён Павловлы. Ог 3 ар талэсь азьло, ай Светӥ соку дышетскиз Финляндиысь Хельсинки городысь огаз университетын, Ручкина Москвае вуиз. Эшъёсыныз кенешизы театре ветлыны. Егит усточилэн сюлэм шӧдэм, лэся: серекъяса тодмоезлы верам - мон, пе, вуоно кузпалэным тодматскыны мынӥсько, но со та сярысь уг на тоды... Кылъёсыз быдэсмизы - та ӝытэ Светӥ тодматскиз Семёнэн. Синмаськиз... но кошкиз Ижкаре. Пияш соку ик сюлмаськыны ӧдъяз, Интернет пыр гожтӥз: «Привет, ӟеч-а дорад бертӥд?» Та бордысен ик кутскиз егитъёслэн матэктонзы. Семёнлэн выжыосыз Удмуртиысь. Тырше выж лэсьтонъя инженер луыса.- Бызьыны ӵектӥз май толэзе нюлэскын ошмес дурын, - тодаз вае Светӥ. - Монэ со отчы ӧрекчаса нуиз - фотосессия, пе, ортчытомы. Отысен шуныт кылъёссэ вера, вера... Мынам синкылиосы васько. Юасько: тон уд кышкаськы-а быдэс улонмес ӵошен ортчытыны? Со вазиз: уг! Тӥни соку ини семья кылдытыны соглаш кариськи.Егитъёслэн сюанзы ортчиз этно но эко стилья. Инкуазьлы матын луон, удмурт шӧм пыӵамын вал котькытын: кузпалъяськисьёслэн дӥсьёсазы, куноослэн тапыртонъёсазы, сиён-юонын...Сюанзылы егитъёс ас киосынызы дасяллям бадӟым сюлэм выллем панно. Ӧз вунэты Светӥ сӥё-дано ужрадзэс чебертыны жингрес куараеныз - люкаськемъёс азьын быдэстӥз бызьыны дасяськись нылмурт сярысь вашкала калык кырӟанэз.P. S. Вылӥ верам семьяос сьӧры азьланяз кыстӥськозы мукетъёсыз но удмурт усточи егитъёс. Кылӥськиз, «Шунды» огазеяськонлэн кивалтӥсез Ольга Тронина пурга кен луэм шуыса - кылем арняе сое кураны ветлэм «Шунды» огазеяськонысь тужгес мыло-кыдо казакпи Влад Степанов. Егитъёслэсь бере уг кыльы крезьгурчи Марина Ходырева но, со сюан дэрем утча.Ольга Корепанова Теги: улон-вылон  